Hver måned går der godt 5.200 SU-kroner ind på 25-årige Nilas Thomsens konto.

Hver måned forsvinder der omkring 5.300 kroner fra kontoen til at betale huslejen til den etværelses ungdomsbolig, som Nilas Thomsen bor i på Øens Kollegium på Amager i København.

Hvis du heller ikke kan få regnestykket til at give sorte tal på bundlinjen, så er det ikke dig, den er gal med. For Nilas Thomsen, der læser til softwareingeniør på 6. semester på Aalborg Universitet i København, har større udgifter til studieboligen, end SU'en rækker.

- Det er en dyr pris, vil jeg nok sige, sådan helt objektivt set. Men man kan sige, at det var det første tilbud, jeg fik, da jeg stod i kø, og køen er jo ret lang nogle steder, forklarer han.

Han er ikke den eneste, der hver måned må tage SU-lån og arbejde ved siden af studiet for at få råd til mad og fornøjelser.

Læs også : Studerende om gældsfælde: Huslejen sluger vores SU

Hver femte bruger hver en SU-krone på at bo

Således betaler hver femte udeboende studerende mere end 5.000 kroner om måneden i husleje, viser en rundspørge, som Epinion har lavet for den faglige organisation DJØF blandt 1.002 udeboende studerende.

Eller med andre ord: Omkring hver femte studerende bruger hele den uddannelsesstøtte, de hver måned får udbetalt fra staten, til husleje. Dermed er der ikke en krone tilbage til mad, forsikringer, transport, studiebøger eller fornøjelser.

Læs også : Kollegiekoordinator om mangel på studieboliger: De heldige kan sove på en sofa

Det ville der heller ikke være hos Nilas Thomsen, hvis ikke han ved siden af studierne havde et studiejob og nogle generøse forældre. For da han fik tilbudt studieboligen, tilbød forældrene at give et par tusinde kroner hver måned som tilskud til huslejen. Det er altafgørende for, at han har råd til at blive boende, fortæller han.

- Min første reaktion, det var, at prisen måske var lige i overkanten, men mine forældre sagde, at de gerne ville være med til at støtte i forhold til alt det der indskud, man skal give, og så lidt støtte til huslejen ellers, fortæller Nilas Thomsen.

Men selvom han er glad for at bo på kollegiet, så undrer han sig over prisen:

- Det er lidt underligt, at det er så dyrt for en studiebolig.

DJØF: Studerende tvinges til lån